પવનકુમાર ચતુર્વેદી ઉર્ફ બજરંગી (સલમાન ખાન) એક ગુડ ફોર નથિંગ છતાં પાવિત્ર્ય ઔર ભક્તિરસ સે ભરપુર હનુમાનભક્ત છે. પાકિસ્તાનથી પોતાની માતા સાથે હઝરત નિઝામુદ્દીન ઓલિયાની દરગાહે માથું ટેકવા આવેલી બોલી ન શકતી પાંચ-છ વર્ષની બૅબી શાહિદા (સુપર ક્યુટ હર્ષાલી મલ્હોત્રા) ભૂલી પડી જાય છે અને સ્ક્રિપ્ટની ડિમાન્ડ પ્રમાણે બજરંગી ભાઇજાન સાથે એનો ભેટો થઈ જાય છે. હવે જેનું પોતાનું દિલ્હીની પહેલવાનપુત્રી રસિકા (કરીના કપૂર) સાથે સેટિંગ અધ્ધર લટકે છે, ત્યાં એ આ બૅબીને શું મદદ કરવાનો? લેકિન નો. ભલે પોતાના પાસપોર્ટનાં ઠેકાણાં ન હોય, પણ એકબાર ભાઈને કમિટમેન્ટ કર દિયા તો ફિર વો પાકિસ્તાન એમ્બેસી કી ભી નહીં સૂનતે. ગેરકાયદે બોર્ડર ક્રોસ કરીને એ બૅબી સાથે પાકિસ્તાનમાં ઘૂસે છે. ત્યાં એને સ્થાનિક પત્રકાર ચાંદ નવાબ (નવાઝુદ્દીન સિદ્દીકી)ની મદદ મળે છે. આમ તો ભાઈ માટે કોઈ કામ અશક્ય નથી, પરંતુ પરાયા મુલ્કમાં આ પરાઈ અમાનતને એ એના પરિવાર સાથે મેળવી આપવામાં સફળ જશે?